Urmager Michael Woolhead skød og sårede tre røvere – og røg i fængsel. Siden er han blevet skilt og har fået posttraumatisk stresssyndrom. Nu er debatten om selvtægt og nødværge blusset op igen.

Han har mistet det meste, men fortryder ingenting. Faktisk ville han gøre det igen.

En januardag for ti år siden blev den dengang 47-årige Michael Woolhead landskendt, da han skød og sårede tre serbere bevæbnet med attrappistoler, der ville røve hans urmagerbutik i det indre København. Siden fik han i byretten seks måneders fængsel for ulovlig våbenbesiddelse, men blev frikendt for forsøg på manddrab.

»Selvfølgelig skal man slå fra sig, hvis man bliver overfaldet, så skal man slå igen, alt hvad man kan,« siger den i dag 57-årige Michael Woolhead til BT.

Debatten om grænsen mellem selvtægt og nødværge rasede dengang, og nu er den atter aktuel, da DR i aften sætter fokus på problematikken i tv-dokumentaren ‘Må man slå en tyv?’.

Hver femte har et våben klar

I en måling foretaget af Epinion mener et flertal af danskerne, at det er i orden ‘at slå en indbrudstyv med et boldtræ’ for at skræmme tyven væk. Hver femte svarer tilmed, at de har en form for våben liggende klar, hvis man skulle få uventet besøg af en indbrudstyv.

Michael Woolhead ordner nu kun ure til naboer fra sit hus. Foto: Carsten Bundgaard Vis mere Michael Woolhead ordner nu kun ure til naboer fra sit hus. Foto: Carsten Bundgaard

Uventede kan man måske ikke kalde de serbiske røvere dengang for ti år siden. Urmager Michael Woolhead havde allerede syv gange forinden oplevet væbnet røveri. Og den 16. januar 2007 var den altså gal igen.

Omkring lukketid åbnede daværende 47-årige Michael Woollhead døren til sin vintage-urmagerbutik. Uden for døren stod de tre pistolbevæbnede serbere, der ’røg lige i hovedet på ham’.

De tæskede løs på ham

Den efterfølgende landskendte urmager fik stukket en pistol op under hagen og blev mast ud i baglokalet. De tæskede løs på ham og slog ham med pistoler i hovedet.

Michael havde forinden valgt at tage sine forbehold. Derfor havde han anskaffet sig en lille pistol fra Anden Verdenskrig, som han fik fisket op af lommen, hvorefter han skød bagud og ramte røverne.

Retssagen udviklede sig for ti år siden til en principiel debat. For har man ret til at forsvare sig på den måde? Ja, mente byretten og frikendte Michael Woolhead for forsøg for manddrab, men retten dømte ham dog for ulovlig våbenbesiddelse.

Efter den voldsomme episode i urmageriet, bor Michael Woolhead nu alene med sin hund. Foto: Carsten Bundgaard Vis mere Efter den voldsomme episode i urmageriet, bor Michael Woolhead nu alene med sin hund. Foto: Carsten Bundgaard

Hvornår er det nødværge, og hvornår er det vold? Der er et juridisk spændingsfelt, og det kan være vanskeligt at vurdere, hvad man må og ikke må, når man føler sig truet.

Borgerne har lov til at beskytte sig selv, men de har ikke lov til at straffe andre. For så kan situationen blive vendt 180 grader, og så kan ofret lige pludselig blive gerningsmand.

Hvis man er udsat for et ulovligt angreb, har man lov til at forsvare sig på den nødvendige og forsvarlige måde.

Og Michael Woolhead mener stadig, at hans reaktion i urmageriet var nødvendig og forsvarlig.

På trods af det har de seneste ti år været ‘et mareridt’ for Michael Woolhead. Alligevel fortryder han ikke, hvad han gjorde den januardag i 2007.

»Jeg ville selvfølgelig gøre det igen. Det reddede formentlig også vores liv. De tre serbere havde plastikposer og tape med. Det er ikke ligefrem sådan nogle poser, man bærer tyvekosterne væk i. Så jeg tror, de ville have krænget plastikposerne over hovedet på os, tapet dem til og ladet os udånde i baglokalet. Min niece var også i butikken og var nybagt mor. Hun krøb sammen ude i baglokalet,« siger Michael Woolhead.

’Ti svære år’

Efter røveriet ’sprang der en sikring oppe i hovedet’ på Michael Woolhead. Han var sikker på, at han var en færdig mand. Efter at han havde gået til psykiater i et år, fik han diagnosen posttraumatisk stresssyndrom (PTSD) og kom på førtidspension.

I dag, efter retssag, fængsel og ‘ti svære år’, passer Michael Woolhead sit store, gamle bindingsværkshus med stor grund og lille sø på Fyn. Sønnen er blevet voksen, og kæresten flyttede efter episoden med røverne. Han lufter sin lyse labrador og hjælper sine naboer, hvis de har problemer med deres ure.

»Der er aldrig nogen, der har skældt mig ud for, hvad jeg har gjort i butikken. Tværtimod. Mange har sagt, at det var godt gået,« siger Michael Woolhead.

DR-dokumentaren ’Må man slå en tyv’ sendes i aften kl. 20.45